PEACE อวดกำไร Q1 โตทะลุ 71 ล้าน จ่อเปิดตัวโครงการใหม่ 1.8 พันล้าน
PEACE ฟอร์มเด่นต่อเนื่อง โชว์กำไรสุทธิไตรมาสแรกแตะ 71.44 ล้านบาท โต 6.87% พร้อมจ่อเปิดโครงการ "CHEREA VICINITY ราชพฤกษ์-เจษฎาบดินทร์" มูลค่าโครงการ 1.8 พันล้านบาท
PEACE ฟอร์มเด่นต่อเนื่อง โชว์กำไรสุทธิไตรมาสแรกแตะ 71.44 ล้านบาท โต 6.87% พร้อมจ่อเปิดโครงการ "CHEREA VICINITY ราชพฤกษ์-เจษฎาบดินทร์" มูลค่าโครงการ 1.8 พันล้านบาท
15 พ.ค. 2566

นายประสพศักดิ์ ศิริโสภณา ประธานเจ้าหน้าที่บริหาร บริษัท พีซแอนด์ลีฟวิ่ง จำกัด (มหาชน) หรือ PEACE ผู้พัฒนาอสังหาริมทรัพย์ประเภทที่อยู่อาศัยแนวราบที่มีประสบการณ์มากว่า 30 ปี กล่าวว่า ผลประกอบการไตรมาส 1/66 (ม.ค.66 – มี.ค.66) บริษัทฯ มีกำไรสุทธิอยู่ที่ 71.44 ล้านบาท เติบโต 6.87% เมื่อเทียบกับไตรมาสก่อนหน้าที่มีกำไรอยู่ที่ 66.84 ล้านบาท
โดยในไตรมาส 1/66 บริษัทฯ ยังรักษาอัตรากำไรสุทธิอยู่ที่ระดับ 20.94% ซึ่งอยู่ในระดับที่สูง อันเนื่องมาจากบริษัทฯ สามารถควบคุมและบริหารต้นทุนได้อย่างมีประสิทธิภาพ และเพื่อเป็นการต่อยอดความสำเร็จนี้ บริษัทฯ ยังคงมุ่งมั่นเดินหน้าเปิดตัวโครงการใหม่อย่างต่อเนื่อง
ขณะที่ในไตรมาส 2/2566 จะมีการเปิดตัวแบรนด์ใหม่ “CHEREA VICINITY” เริ่มต้นที่โครงการ “CHEREA VICINITY ราชพฤกษ์ – เจษฎาบดินทร์” มูลค่าโครงการรวมประมาณ 1,845 ล้านบาท เป็นโครงการระดับพรีเมียมติดถนนใหญ่เชื่อมต่อถนนราชพฤกษ์และตัวเมืองนนทบุรี ให้ทุกคนได้เลือกอยู่อาศัยด้วยบ้านเดี่ยว บ้านแฝด และทาวน์โฮมในกรอบราคาประมาณ 3.5 – 15 ล้านบาท มาพร้อมการอยู่อาศัยในสังคม Inclusive Society Connecting All Livings ที่เชื่อมความสุข โอบรับทุกการใช้ชีวิต ด้วยคอนเซ็ปต์การออกแบบที่ผสมผสานระหว่างองค์ประกอบของธรรมชาติ ให้เข้ากับความหลากหลายของไลฟ์สไตล์ และตอบโจทย์การใช้ชีวิตของทุกคน ให้ได้สัมผัสเชื่อมเข้าถึงกันทุกพื้นที่ พร้อมเชื่อมต่อทุกถนนหลักเพื่อความสะดวกในการเดินทาง ไม่ว่าจะทางรถยนต์ ทางเรือ หรือรถไฟฟ้า MRT
ทั้งนี้ บริษัทฯ มั่นใจว่ารายได้ในปี 2566 จะเป็นไปตามเป้าหมาย จากผลการดำเนินงานที่ยังคงรักษาระดับได้อย่างมั่นคง และเพื่อสร้างธุรกิจของ “พีซแอนด์ลีฟวิ่ง” ให้เติบโตอย่างยั่งยืน พร้อมสร้างผลตอบแทนที่ดีให้กับนักลงทุน อีกทั้งการพัฒนาโครงการใหม่ในครั้งนี้ จะเป็นอีกหนึ่งโครงการที่สามารถตอบโจทย์ความต้องการในทุกไลฟ์สไตล์ของทุกคนได้อย่างแน่นอน